ทองคำปิดร่วง 104 ดอลลาร์
สัญญาทองคำตลาดนิวยอร์กปิดร่วงลงอย่างหนัก ร่วงลง 104 ดอลลาร์ หรือ 5.6% ปิดที่ 1,757.30 ดอลลาร์/ออนซ์ นักลงทุนแห่ขายทำกำไร
25 ส.ค. 2554

สัญญาทองคำตลาดนิวยอร์กปิดร่วงลงอย่างหนัก ร่วงลง 104 ดอลลาร์ หรือ 5.6% ปิดที่ 1,757.30 ดอลลาร์/ออนซ์ นักลงทุนแห่ขายทำกำไร
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 104 ดอลลาร์ หรือ 5.6% ปิดที่ 1,757.30 ดอลลาร์/ออนซ์ 
สัญญาโลหะเงินส่งมอบเดือนก.ย.ร่วงลง 3.129 ดอลลาร์ ปิดที่ 39.162 ดอลลาร์/ออนซ์ และสัญญาโลหะทองแดงส่งมอบเดือนก.ย.เพิ่มขึ้น 0.2 เซนต์ ปิดที่ 3.998 ดอลลาร์/ปอนด์
สัญญาพลาตินัมส่งมอบเดือนต.ค.ร่วงลง 53.80 ดอลลาร์ ปิดที่ 1,826.30 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 21.25 ดอลลาร์ ปิดที่ 743.15 ดอลลาร์/ออนซ์
นักวิเคราะห์หลายคนในตลาดทองคำนิวยอร์ก ระบุว่า สัญญาทองคำร่วงลงอย่างหนักเมื่อคืนนี้ เนื่องจากนักลงทุนเข้ามาเทขายทำกำไรหลังจากทองคำพุ่งทำนิวไฮติดต่อกันหลายวัน
นอกจากนี้ ตลาดทองคำยังได้รับแรงกดดันจากกระแสคาดการณ์ที่ว่าบริษัท ซีเอ็มอีกรุ๊ป ซึ่งเป็นผู้บริหารตลาดทองคำล่วงหน้าCOMEX อาจจะปรับเพิ่มค่ามาร์จิ้น หรือเงินประกันขั้นต่ำที่นักลงทุนจะต้องวางไว้กับบริษัทโบรกเกอร์ หลังจากตลาดทองคำเซี่ยงไฮ้ของจีนประกาศเพิ่มค่ามาร์จิ้นเมื่อวานนี้
ทั้งนี้ ธนาคารยูบีเอสคาดว่า ราคาทองคำมีแนวโน้มพุ่งขึ้นไปยืนเหนือระดับ 2,000 ดอลลาร์ก่อนสิ้นปีนี้